Omkring 100 lærere fra Aalborg Kommune troppede mandag op i byrådssalen i Medborgerhuset i Aalborg i håb om at påvirke byrødderne til at stemme for en genoptagelse af arbejdet med lokale arbejdstidsaftaler for lærerne. Fremmødet, som foregik uden sange og bannere, men med masser af fredelige meningsytringer i byrådssalen var dog forgæves, og forslaget blev som forventet stemt ned. Kun Enhedslisten og SF stemte for forslaget mens Liberal Alliance undlod at stemme. Formand for Aalborg Lærerforening Dorthe Kamp var ellers fortrøstningsfuld før mødet. - Jeg håber, der er gode chancer, for der var flere politikere, der før valget var ude og sige, at de godt kunne se, at det er vigtigt med en lokal arbejdstidsaftale, og det håber jeg stadig, man mener nu, sagde hun før mødet.

Referat:
Der kommer ingen lokal arbejdstidsaftale for Aalborg Kommunes folkeskolelærere.